Alpski słódki dźećel

Alpski słódki dźećel (Hedysarum hedysaroides) je rostlina ze swójby łušćinowcow (Fabaceae).


 Wopis 
Alpski słódki dźećel je wjacelětna rostlina, kotraž docpěje wysokosć mjezy 5 a 25 cm, rědko hač do 60 cm. 

Čopojty korjeń často docpěje dołhosć wot metra.

Stołpik je róžkaty, njerozhałuzkowany, zrunany, šćedriwje lisćaty.

 Łopjena 
Łopjena su njeporowje pjerite a maja hač do 10 porow (9-21) owalnych abo lancetojtych, cyłokromatych, nahich, horjeka ćěmnozelenych, deleka jasnozelenych łopješkow. Łopješka docpěwaja dołhosć mjezy 10 a 30 mm. Pódlanske łopjena su kóžkojte, brune a hač nad srjedźišćom zarostowane. 

 Kćenja 
Wón kćěje wot julije hač do awgusta. Kćenja su jaskrawje purpurčerwjene, docpěja dołhosć wot 2 cm, su najčasćišo wisace a sedźa po 10-50 w na kóncu stejacym kiću. Króna docpěje dołhosć mjezy 15 a 20 mm a je čerwjenofijałkojta. Čołmik je dlěši hač křidleško a chorhojčka. Keluch je zwonojty.

 Płody 
Płodowe łušćiny docpěja dołhosć mjezy 2 a 4 cm a su dźělene a mjatene.

 Stejnišćo 
Wón rosće na hórskich łukach, na wapnitych, kamjenjatych pódach.

 Rozšěrjenje 
Alpski słódki dźećel je wot Pyrenejow hač do Małeje Azije rozšěrjeny.

 Wostatne 
Korjentne boblije wobsahuja dusyk zwjazowace bakterije. Je jedna najbóle hódnotnych Alpskich picowanskich rostlinow z wysokim wutkom na bělkowinje a tuku. Hačrunjež je lochko hórkojty, wón bu   rady wot skotu žrany. Ale wón hubjenje wudźeržuje sylne pasenje; lěpje wón so hodźi k dobyću wot syna (syčenje).

 Nóžki 

 Žórła 
 GU Maxi-Kompaß Blumen, ISBN 3-7742-3852-9, strona 114 
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin  (1954)

Kategorija: Łušćinowcy